በደቡብ ሱዳን ቀጣይ የሰላም ሁኔታ የሚመክር ከፍተኛ ባለድርሻ አካላት መድረክ በአዲስ አበባ ይካሄዳል
በደቡብ ሱዳን ቀጣይ የሰላም ሁኔታ የሚመክር ከፍተኛ ባለድርሻ አካላት መድረክ ከሳምንት በኋላ በአዲስ አበባ ይካሄዳል።በዚህም በመድረኩ የምስራቅ አፍሪካ የልማት በይነ መንግስታት(ኢጋድ)፣ የተባበሩት መንግስታት እና የአፍሪካ ህብረት ሃላፊዎች ይሳተፋሉ ነው የተባለው።የውጭ ጉዳይ ሚኒስትር ዴኤታ ወይዘሮ ሂሩት ዘመነ ትናንት ለኢጋድ አጋሮች በደቡብ ሱዳን የሰላም ሂደት ዙሪያ ማብራሪያ ሲሰጡ እንዳሉት በቀጣይ የሚካሄደው የከፍተኛ ባለድርሻ አካላት መድረክም ይህ ስምምነት ሙሉ በሙሉ ተግባራዊ እንዲሆን ያለመ መሆኑን ገልጸዋል።በዚህ መድረክ በመንግስት አወቃቀር እና አስተዳደር፣ ዘላቂ የተኩስ ማቆም፣ የሽግግር ጊዜ የሰላም ሁኔታ ጨምሮ በሌሎች ጉዳዮች ዙሪያ ምክክር የሚካሄድ ይሆናል።ከአፍሪካ ህብረት የመሪዎች ጉባኤ ጎን ለጎንም የኢጋድ የሚኒስትሮች ጉባኤ በጉዳዩ ዙሪያ እንደሚወያይ ወይዘሮ ሂሩት ተናግረዋል።የኢጋድ የደቡብ ሱዳን ልዩ ልዑክ አምባሳደር ኢስማይል ዌይስ በበኩላቸው፥ በደቡብ ሱዳን ሰላም እስኪሰፍን ኢጋድ ጥረቱን ይቀጥላል ብለዋል።